เงินบาทเปิด 30.80/82 บาท
ธนาคารซีไอเอ็มบีไทย รายงาน เงินบาทเปิด 30.80/82 อ่อนค่าหลังผล ECB  ออกมาตามคาด-ผิดหวังไร้มาตรการ
9 ธ.ค. 2554

ธนาคารซีไอเอ็มบีไทย รายงาน เงินบาทเปิด 30.80/82 อ่อนค่าหลังผล ECB  ออกมาตามคาด-ผิดหวังไร้มาตรการ
นักบริหารเงินจากธนาคาร ซีไอเอ็มบี ไทย จำกัด เปิดเผยว่า เช้านี้เงินบาทเปิดตลาดที่ระดับ 30.80/82 บาท/ดอลลาร์ อ่อนค่าจากเย็นวานนี้ที่ปิดตลาดที่ระดับ 30.74/76 บาท/ดอลลาร์ และล่าสุดยังคงทรงตัว
เงินบาทที่อ่อนค่าขึ้นเป็นไปตามภูมิภาคที้งหมด หลักๆ เป็นผลมาจากการประชุมของธนาคารกลางยุโรป (ECB) เป็นไปตามคาดการณ์ เศรษฐกิจยังคงเปราะบางและไม่ได้มีมาตรการหรือแนวทางชัดเจนที่จะมาช่วยเหลือยูโรโซน 
"เหมือนตลาดจะผิดหวังนิดนึงที่ไม่มีมาตรการอะไรออกมาเพื่อช่วยเหลือยูโรโซน จึงกังวลกันไป" นักบริหารเงิน กล่าว
โดยล่าสุดค่าเงินเยนอยู่ที่ระดับ 77.67/69 เยน/ดอลลาร์ จากเย็นวานนี้ที่ปิดตลาดที่ระดับ 77.35/37 เยน/ดอลลาร์ ส่วนค่าเงินยูโรอยู่ที่ระดับ 1.3355/1.3359 ดอลลาร์/ยูโร จากเย็นวานนี้ที่ปิดตลาดที่ระดับ 1.3411/1.3414 ดอลลาร์/ยูโร
สำหรับทิศทางค่าเงินบาทวันนี้มองว่าน่าจะมีแนวโน้มไปทางอ่อนค่า ประเมินกรอบการเคลื่อนไหวของค่าเงินบาทในระหว่าง 30.75-30.90 บาท/ดอลลาร์
ส่วนประเด็นสำคัญหลังจากนี้คือ การประชุมสุดยอดผู้นำสหภาพยุโรป (อียู) เพื่อว่าจะมีมาตรการเพิ่มเติมออกมาช่วยเหลือยูโรโซนหรือไม่